Skupni ukrep

z dne 29. junija 1998

Sveta na podlagi člena K.3 Pogodbe o Evropski uniji o vzpostavitvi mehanizma za skupno oceno sprejemanja, uporabe in učinkovitega izvajanja pravnega reda Evropske unije na področju pravosodja in notranjih zadev v državah kandidatkah

(98/429/PNZ)

SVET EVROPSKE UNIJE JE

ob upoštevanju Pogodbe o Evropski Uniji in zlasti člena K.3(2)(b) Pogodbe,

ob upoštevanju sklepov Evropskega sveta v Kopenhagnu leta 1993 in Luxembourgu leta 1997,

ob upoštevanju sklepov sestanka Sveta v Bruslju, dne 19. marca 1998,

ker je zaželeno vzpostaviti mehanizem, ki bi strokovnjakom iz držav članic in Komisiji omogočil, da v okviru Sveta skupaj ocenijo sprejemanje, uporabo in učinkovito izvajanje pravnega reda Evropske unije na področju pravosodja in notranjih zadev v državah kandidatkah,

ker mora te ocene upoštevati Komisija pri usklajevanju prioritet in ciljev pristopnih partnerstev in znotraj vzpostavljenih struktur Evropske unije v zvezi s prihodnjimi razgovori o širitvi,

SPREJEL NASLEDNJI SKUPNI UKREP:

Člen 1

Cilj

1. Brez poseganja v pristojnost Skupnosti ali v vzpostavljene strukture za določitev stališča držav članic v pristopnih pogajanjih se vzpostavi mehanizem za skupno oceno sprejemanja, uporabe in učinkovitega izvajanja pravnega reda Evropske unije na področju pravosodja in notranjih zadev v državah, ki so kandidatke za pristop k Evropski uniji (države kandidatke), v skladu s spodnjimi določbami.

2. Vsaka država članica zagotavlja, da njeni državni organi v celoti sodelujejo pri izvajanju mehanizma za skupno oceno, vzpostavljenega s tem skupnim ukrepom (ocenjevalni mehanizem).

Člen 2

Strokovna skupina

1. Strokovna skupina, ki se ustanovi v skladu s poslovnikom Sveta pod nadzorom Odbora stalnih predstavnikov držav članic (Coreper), ima nalogo pripravljati in sproti dopolnjevati skupne ocene položaja v državah kandidatkah glede sprejemanja, uporabe in učinkovitega izvajanja pravnega reda Evropske unije na področju pravosodja in notranjih zadev.

2. Ena ali več držav članic lahko v tesnem sodelovanju s Komisijo posebej pomaga(-jo) pri pripravi in ažuriranju izčrpnih poročil za posamezno državo kandidatko, ki tvorijo podlago za ocene iz odstavka 1, upoštevajoč podatke, ki so na voljo po členu 3.

3. Strokovna skupina se mora izogibati podvajanju že opravljenega dela in prekrivanju z drugimi dejavnostmi, ki jih je prevzela Unija na tem področju.

Člen 3

Zbiranje podatkov

1. Vse pomembno gradivo v zvezi s sprejemanjem, uporabo in učinkovitim izvajanjem pravnega reda Evropske unije na področju pravosodja in notranjih zadev v državah kandidatkah morajo države članice in Komisija dati na voljo strokovni skupini in ji omogočiti, da pripravi in ažurira skupne ocene položaja v posameznih državah kandidatkah ter oceno možnih težavnih področij.

2. Ocene, omenjene v odstavku 1, morajo temeljiti zlasti na:

- podatkih, ki jih posamezno ali skupno zagotavljajo države članice, utemeljenih na njihovih neposrednih izkušnjah iz sodelovanja z državami kandidatkami, vključno s podatki, ki so na voljo v okviru schengna,

- ustreznih poročilih veleposlaništev držav članic in delegacij Komisije v državah kandidatkah, po potrebi na podlagi vprašalnika, ki ga pripravi strokovna skupina,

- podatkih, ki so Komisiji na voljo zaradi njene vloge v celotnem pristopnem procesu, vključno s poročili misij, ki potekajo v okviru programa Phare,

- poročilih Sveta Evrope o izvajanju konvencij in priporočil Sveta Evrope ali iz katerih koli drugih virov, ki veljajo za ustrezne glede na vsebino pravnega reda Evropske unije.

3. Če so potrebni dodatni podatki, je treba ustanoviti ad hoc skupine predstavnikov in strokovnjakov iz držav članic in Komisije za opravljanje dodatnih nalog glede posebnih vidikov, ne da bi s tem preobremenili države kandidatke. Odločitev o tem, ali naj se oblikuje takšne misije ter njihov sestav, časovno razporeditev in vsebino projektne naloge mora odločiti Svet s kvalificirano večino po nasvetu strokovne skupine v tesnem sodelovanju s Komisijo.

Člen 4

Potek in rezultat ocenjevalnega mehanizma

1. Strokovna skupina mora prek Coreper in v tesnem sodelovanju z odborom, ustanovljenim s členom K.4 Pogodbe, ter z drugimi telesi Sveta, ki se ukvarjajo s procesom širitve, poročati Svetu o poteku in rezultatih ocenjevanja. Skupina mora o svojem delu obveščati tudi druga pristojna telesa Sveta.

2. Komisij naj upošteva skupne ocene pri svojih predlogih za pomembnejša usklajevanja prioritet in ciljev pristopnih partnerstev, ki jih mora predložiti Svetu v odločanje v skladu s členom 2 Uredbe Sveta (ES) št. 622/98 z dne 16. marca 1998 o pomoči državam kandidatkam v okviru predpristopne strategije in zlasti o vzpostavitvi partnerstev za pristop [1]. Te ocene je treba upoštevati tudi v okviru vzpostavljenih struktur Evropske unije v zvezi s prihodnjimi razpravami o širitvi.

Člen 5

Pregled ocenjevalnega mehanizma

Najkasneje v enem letu po začetku veljavnosti tega skupnega ukrepa Svet pregleda delovanje in obseg ocenjevalnega mehanizma in, če je primerno, sprejme njegove prilagoditve.

Člen 6

Začetek veljavnost

Ta skupni ukrep začne veljati na dan objave v Uradnem listu.

Člen 7

Objava

Ta skupni ukrep se objavi v Uradnem listu.

V Luxembourgu, 29. junija 1998

Za Svet

Predsednik

R. Cook

[1] UL L 85, 20.3.1998, str. 1

--------------------------------------------------